Nederland aanvaar mosie oor grondonteiening in SAFoto: Magda Ehlers/Pexels.com Die Nederlandse parlement het ŉ mosie oor grondonteiening in Suid-Afrika aanvaar wat hom sterk uitspreek teen die stappe wat gedoen word om die onteiening van grond sonder vergoeding in Suid-Afrika moontlik te maak. ŉ Meerderheid van die lede van die Tweede Kamer in die Nederlandse parlement het ten gunste van die mosie gestem en daardeur opdrag aan die Nederlandse regering gegee om deur bilaterale en ander internasionale prosesse duidelik standpunt daaroor in te neem. Die mosie is deur Martijn van Helvert van die Christen-Democratisch Appèl (CDA) en Kees van der Staaij, leier van die Staatkundig Gereformeerde Partij (SGP), ingedien. Die Solidariteit Beweging het dié besluit verwelkom. Die organisasie het die afgelope paar maande intensiewe pogings aangewend om politici en ander leiers in Nederland en ander Europese lande oor die katastrofiese beplande grondonteiening sonder vergoeding in te lig. Volgens Jaco Kleynhans, hoof van internasionale skakeling by die Solidariteit Beweging, het hulle reeds in Februarie met verskeie politici, insluitende Van Helvert en Van der Staaij, hieroor vergader. “Na aanleiding van die wyse waarop die parlementêre komitee wat grondwetwysigings moet ondersoek om grondonteiening sonder vergoeding moontlik te maak, ons en andere se waarskuwings geringgeskat het, het die Solidariteit Beweging geen ander keuse gehad as om hierdie saak te internasionaliseer nie. Ons sal steeds voortgaan om ook politici in ander lande en ander regerings te oortuig om druk op die Suid-Afrikaanse regering toe te pas om nie met die beplande wysigings aan die Grondwet voort te gaan nie.” Die mosie wat vandag deur die Nederlandse parlement aanvaar is, lê klem op die feit dat sowel die Internasionale Deklarasie van Menseregte as die Afrika-Handves oor Mense- en Volkereregte die onteiening van eiendom op grond van velkleur verbied. “Die mosie wat in Februarie verlede jaar in die Suid-Afrikaanse parlement aanvaar is, was duidelik ten gunste van onteiening op grond van velkleur en oortree dus hierdie belangrike handveste,” het Kleynhans verduidelik. Volgens hom verwag die Solidariteit Beweging dat ander lande die Nederlandse parlement se voorbeeld sal volg. “Ons sal nou ook seker maak dat die Nederlandse regering wel in hierdie verband optree en ons sal voorts ook voortgaan om seker te maak dat hierdie aangeleentheid, saam met ander belangrike kwessies soos landelike veiligheid, waaraan die regering ook nie aandag gee nie, op internasionale forums bespreek word.” Maroela Media het vroeër berig Van Helvert, ŉ lid van die Christen-Demokratiese Appèl (CDA), het in ŉ videoboodskap gesê die Suid-Afrikaanse regering doen min om die veiligheid van boere hier te verbeter. Die CDA is deel van Nederland se regerende koalisie en Van Helvert word as ŉ gerespekteerde politikus beskou. Hy het aan Maroela Media gesê sommige verregses gebruik egter die kwessie van plaasveiligheid om hulle eie rassistiese agenda te bevorder, wat beteken dat gematigde politici om dié rede vermoedelik huiwerig is om hulle sterk oor die kwessie uit te spreek. Volgens hom vererger dit dus die situasie vir boere. “Daarom pleit ek vir ŉ internasionale ondersoek, deur byvoorbeeld die VN, na die moorde, marteling en onteiening van wit boere in Suid-Afrika,” het hy gesê. Lees meer.